Rådets afgørelse

af 14. december 2000

om oprettelse af en midlertidig retlig samarbejdsenhed

(2000/799/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 31 og artikel 34, stk. 2, litra c),

under henvisning til initiativ fra Forbundsrepublikken Tyskland samt initiativ fra Den Portugisiske Republik, Den Franske Republik, Kongeriget Belgien og Kongeriget Sverige(1),

under henvisning til udtalelse fra Europa-Parlamentet(2), og

ud fra følgende betragtninger:

(1) I henhold til traktatens artikel 29 og 31, skal der bl.a. indføres et tættere samarbejde i Den Europæiske Union mellem de myndigheder, der beskæftiger sig med bekæmpelse af organiseret kriminalitet. En reel forbedring af det retlige samarbejde mellem medlemsstaterne kræver, at der snarest vedtages strukturelle foranstaltninger på EU-niveau med henblik på at lette koordineringen af efterforskning og retsforfølgning af grov kriminalitet, specielt organiseret grov kriminalitet, der berører flere medlemsstaters område, og især at der oprettes en midlertidig retlig samarbejdsenhed.

(2) Rådet har vedtaget fælles aktion 98/428/RIA af 29. juni 1998 om oprettelse af det europæiske retlige netværk(3).

(3) Ifølge konklusionerne fra Det Europæiske Råd i Tammerfors den 15. og 16. oktober 1999, særlig punkt 46, skal der inden udgangen af 2001 oprettes en enhed (Eurojust) bestående af offentlige anklagere, dommere eller polititjenestemænd med tilsvarende kompetence for at styrke bekæmpelsen af grov organiseret kriminalitet.

(4) Denne midlertidige enhed kan, når den mødes, gøre brug af Rådets infrastrukturer, idet dens erfaringer vil kunne bidrage til udarbejdelsen af retsakten om oprettelse af Eurojust.

(5) Erfaringerne med denne midlertidige enhed vil danne grundlag for udarbejdelse af retsakten om oprettelse af Eurojust -

TRUFFET FØLGENDE AFGØRELSE:

Artikel 1

Der oprettes en midlertidig retlig samarbejdsenhed i Bruxelles, hvor den gør brug af Rådets infrastrukturer.

Artikel 2

1. Den midlertidige enhed har følgende formål:

a) Forbedre samarbejdet mellem medlemsstaternes kompetente myndigheder vedrørende efterforskning og retsforfølgning i forbindelse med grov kriminalitet, specielt organiseret grov kriminalitet, der berører to eller flere medlemsstater.

b) Som led heri fremme og forbedre koordineringen af efterforskning og retsforfølgning mellem medlemsstaterne under hensyntagen til alle anmodninger fra medlemsstaternes kompetente myndigheder og alle oplysninger fra alle kompetente organer efter bestemmelser, der fastsættes i henhold til traktaterne.

2. Den midlertidige enhed stiller sin ekspertise til rådighed for medlemsstaterne og Rådet i det omfang, det er nødvendigt, med henblik på forhandlingerne om og Rådets vedtagelse af retsakten om oprettelse af Eurojust.

Artikel 3

1. Hver medlemsstat udpeger til den i artikel 1 nævnte enhed en offentlig anklager, en dommer eller en polititjenestemand med tilsvarende kompetence, som kan varetage de forbindelsesfunktioner, der er nødvendige for gennemførelsen af de mål, der er nævnt i artikel 2, og de opgaver, der er nævnt i stk. 2, i nærværende artikel.

Medlemmerne kan i forbindelse med varetagelsen af deres opgaver aflægge besøg i en medlemsstat, hvis myndigheder er i gang med en særlig efterforskning eller retsforfølgning, og efter behov holde møde andre steder.

2. Under iagttagelse af den enkelte medlemsstats nationale lovgivning, sammen med alle kompetente organer, efter bestemmelser, der fastsættes i henhold til traktaterne, og inden for deres respektive beføjelser, bidrager medlemmerne af den midlertidige enhed til en god koordinering og lettelse af det retlige samarbejde mellem medlemsstaternes kompetente myndigheder ved efterforskning og retsforfølgning af grov kriminalitet, specielt organiseret grov kriminalitet, for så vidt som to eller flere medlemsstater berøres.

Koordineringen kunne især bidrage til at overveje løsninger vedrørende indledning og gennemførelse af efterforskning og retsforfølgning.

Navnlig bør medlemmerne af den midlertidige enhed så vidt muligt støtte koordinering og ledelse af fælles efterforskningshold.

Artikel 4

Kommissionen tilknyttes fuldt ud arbejdet i den midlertidige enhed i overensstemmelse med traktatens artikel 36, stk. 2.

Artikel 5

Denne afgørelse har virkning fra dagen for vedtagelsen.

Dens gyldighed ophører fra den dato, hvor retsakten om oprettelse af Eurojust får virkning, idet denne retsakt skal vedtages inden udgangen af 2001.

Udfærdiget i Bruxelles, den 14. december 2000.

På Rådets vegne

D. Gillot

Formand

(1) EFT C 243 af 24.8.2000, s. 21.

(2) Udtalelse af 14.11.2000 (endnu ikke offentliggjort i EFT).

(3) EFT L 191 af 7.7.1998, s. 4.